Etter et lengre studium av debatter på norske nettaviser har Undervisningsdepartementet satt av midler til gratis norskopplæring for rasister og islamhatere. Kurset skal ta for seg korrekt grammatikk, rettskriving og bruk av utropstegn og store bokstaver.

Etter å ha tilbrakt noen timer i kommentarfeltet på VG.no innså vi behovet for språkopplæring blant dem som ikke liker innvandrere, sier ekspedisjonssjef Bendik Ericcson. Nordmenn trenger å lære at “STOLTENBERG ÆLSKER PEDOMUSLIMER HATER NORMENN… VOKN OPP!!!”, er ukorrekt. Det heter: “Stoltenberg elsker pedofile muslimer og hater nordmenn. Våkn opp!” Samtidig trenger du ikke mer enn ett utropstegn etter et utsagn. Han kan fortelle at første kurs allerede er godt i gang.

Marit Antonsen er lærer i norskopplæringen for rasister og innvandrere og kan fortelle at undervisningen går fint, men at det ikke var så enkelt i starten for alle.

Vi vet at norsk kan være et vanskelig språk å mestre, forteller hun, og vi hadde i begynnelsen et problem med at islamhaterne lå litt etter de andre elevene. Heldigvis var noen av de dyktigste elevene, blant annet en somalier som hadde ankommet Norge noen uker i forveien flink til å hjelpe de svakeste rasistene.

Veronica Williamsen er en av islamofobene på kurset og hun er overlykkelig over dette tilbudet.

Før dette tilbudet eksisterte trodde jeg at flere utropstegn og store bokstaver betydde at noe var ekstra sant. Samtidig har jeg lært at vi har noe i norsk som heter “grammatikk”, det ante jeg ikke. Jeg er glad for at jeg har fått muligheten til å hate innvandrere og muslimer samtidig som jeg følger reglene for korrekt språkbruk.